
RAPORT  COMUN
asupra propunerii legislative pentru modificarea Ordonanţei nr.25/2014 privind încadrarea în muncă şi detaşarea străinilor pe teritoriul României şi pentru modificarea şi completarea unor acte normative privind regimul străinilor în România


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru apărare, ordine publică şi siguranţă naţională au fost sesizate, prin adresa 
nr. Plx 479/2018 din 19 septembrie 2018, cu dezbaterea pe fond, în procedură obişnuită, a propunerii legislative pentru modificarea Ordonanţei nr.25/2014 privind încadrarea în muncă şi detaşarea străinilor pe teritoriul României şi pentru modificarea şi completarea unor acte normative privind regimul străinilor în România. 

La întocmirea prezentului raport comun, Comisiile au avut în vedere: 
· avizul negativ al Consiliului Legislativ (nr.361/20.04.2018)
· avizul favorabil al Consiliului Economic şi Social (nr.1647/17.04.2018)
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/435/26.09.2018)
· avizul negativ al Comisiei pentru politică externă (nr.4c-16/39/25.09.2018)
· avizul favorabil al Comisiei pentru egalitatea de şanse pentru femei şi bărbaţi (nr.453/16.10.2018).

Propunerea legislativă are ca obiect de reglementare modificarea Ordonanţei Guvernului nr.25/2014, în sensul relaxării temporare a condiţiilor de acces a resortisanţilor statelor terţe Uniunii Europene, pe piaţa forţei de muncă din România. Astfel, se propune suspendarea pe o perioadă de 5 ani, 2018-2023, a aplicării unor prevederi ce conţin condiţii generale şi speciale pentru eliberarea avizului de angajare, precum şi suspendarea pe aceeaşi perioadă a prevederilor care impun limite minime de salariu sau ca diplomele obţinute în afara României să fie mai întâi atestate de instituţiile statului român.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 
La şedinţa Comisiei pentru muncă şi protecţie socială din data de 7 noiembrie 2018,  şi-au înregistrat prezenţa 19 deputaţi din totalul de 23 de membri. În urma dezbaterilor şi a opiniilor exprimate, membrii comisiei au hotărât, cu majoritate de voturi (4 abţineri), respingerea propunerii legislative.
La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Adrian Chiotan - Secretar de Stat, Ministerul Muncii și Justiției Sociale
· d-l Ionuț-Iulian Cîrdei – director, Inspectoratul General pentru Imigrări
· d-na Anca Marin - consilier juridic, Inspectoratul General pentru Imigrări
· d-l Auraș Marinescu - consilier afaceri europene, Ministerul Muncii și Justiției Sociale.

La şedinţa Comisiei pentru apărare, ordine publică şi siguranţă naţională din data de 3 octombrie 2018, au participat membrii comisiei conform listei de prezenţă. În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea propunerii legislative.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-l Mihai Valeriu – Subsecretar de Stat în cadrul Ministerului Afacerilor Interne.

Propunerea legislativă a fost respinsă de Senat în şedinţa din 17 septembrie 2018.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative întrucât propunerea de suspendare a unor prevederi nu se justifică, în condiţiile în care au fost aprobate o serie de modificări ce vin în sprijinul angajatorilor pentru flexibilizarea condiţiilor speciale ce trebuie îndeplinite pentru eliberarea avizului de angajare pentru lucrători permanenţi sau sezonieri, modificări adoptate prin Legea nr.247/2018 pentru modificarea şi completarea unor acte normative privind regimul străinilor în România.
Totodată, unele dintre textele normative propuse spre suspendare asigură transpunerea în legislaţia naţională a prevederilor unor directive europene, fiind notificate Comisiei Europene în vederea îndeplinirii obligaţiilor ce revin României, în calitate de stat membru UE [ex: art.15 alin.(2) lit.a) şi art.16 alin.(3) lit.a) asigură transpunerea art.5 din Directiva 2009/50/CE a Consiliului privind condiţiile de intrare şi de şedere a resortisanţilor din ţările terţe pentru ocuparea unor locuri de muncă înalt calificate; art.23 alin.(3) lit.a) asigură transpunerea art. 5 alin. (1) lit. d) şi e) din Directiva 2014/66/UE a Parlamentului European și a Consiliului privind condițiile de intrare și de ședere a resortisanților țărilor terțe în contextul unui transfer în cadrul aceleiași companii; art.38 alin.(1) lit.a) asigură transpunerea art.6 alin.(1) din Directiva 2009/52/CE a Parlamentului European şi a Consiliului de stabilire a standardelor minime privind sancţiunile şi măsurile la adresa angajatorilor de resortisanţi din ţări terţe aflaţi în situaţie de şedere ilegală]. 
Astfel, trebuie menţionat faptul că României nu îi revine doar obligaţia de transpunere ci şi aceea de a asigura punerea în aplicare a actelor cu putere de lege şi a celor administrative pentru implementarea prevederilor documentelor europene. În acest sens, suspendarea respectivelor prevederi echivalează cu netranspunerea acestora, fapt ce ar putea atrage o condamnare a României înaintea CJUE şi a sancţiunilor pecuniare aferente acestei condamnări.


PREŞEDINTE,				PREŞEDINTE,
Adrian Solomon				Dorel Gheorghe Căprar





SECRETAR,					SECRETAR,		
Violeta Răduţ				Dumitru Lupescu
			
												




Întocmit,
[bookmark: OLE_LINK1][bookmark: OLE_LINK2]Consilier parlamentar Lidia Vlădescu			Consilier parlamentar Luminiţa Oprea
Consilier parlamentar Camelia Revenco

